Twee lyke in vlak grafte buite Bolandse dorp aangetref | Netwerk24
25 Oktober 2020 22:20
Brig Novela Potelwa, polisiewoordvoerder, sê inwoners het die polisie Saterdag omstreeks 23:00 ingelig oor verdagte optrede in die Pine Valley-omgewing. Mense het opgelet hoe 'n man iets sleep. Met die polisie se aankoms op die toneel het hulle 'n vrou se lyk aangetref.
'n Man wat in die omgewing woon, is daarna in hegtenis geneem.
Die polisie is Sondag weer na die gebied ontbied nadat 'n verbyganger 'n vlak graf in die veld buite die nedersetting opgemerk het.
"Met die hulp van die forensiese patologiese dienste is die lyk van 'n vrou opgegrawe.
Verdere ondersoek deur die polisie het gelei tot die ontdekking van nog 'n graf in die omgewing. Niks is nog bekend oor die lyk wat daaruit gehaal is nie, sê Potelwa.
Die polisie, waaronder die K9-eenheid, speurders en vingerafdrukkenners was Sondagmiddag nog op die toneel.
Mense met inligting oor die identiteit van die oorledenes of wat tot hul dood gelei het, word versoek om sers. Pieters van die Wolseley-polisie te bel. Sy nommer is 079 894 0195.